

VLADA REPUBLIKE HRVATSKE

 14. studenoga 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **PREDLAGATELJ:** | Ministarstvo prostornoga uređenja, graditeljstva i državne imovine |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **PREDMET:** | Nacrt konačnog prijedloga zakona o izmjenama i dopunama Zakona o komunalnom gospodarstvu   |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**VLADA REPUBLIKE HRVATSKE**

**KONAČNI PRIJEDLOG ZAKONA O IZMJENAMA I DOPUNAMA**

**ZAKONA O KOMUNALNOM GOSPODARSTVU**

**Zagreb, studeni 2024.**

**KONAČNI PRIJEDLOG ZAKONA O IZMJENAMA I DOPUNAMA**

**ZAKONA O KOMUNALNOM GOSPODARSTVU**

**Članak 1.**

U Zakonu o komunalnom gospodarstvu („Narodne novine“, br. 68/18., 110/18. – Odluka Ustavnog suda Republike Hrvatske i 32/20.) u članku 56. riječ: „središnje“ briše se.

**Članak 2.**

U članku 61. stavku 4. iza riječi: „odluke o proglašenju javnog dobra u općoj uporabi“ umjesto točke stavlja se zarez i dodaju riječi: „a u slučaju ako je riječ o komunalnoj infrastrukturi koja nije u vlasništvu odnosno suvlasništvu jedinice lokalne samouprave i/ili osobe koja obavlja komunalnu djelatnost, nakon što su riješeni imovinsko-pravni odnosi.“.

**Članak 3.**

U članku 90. riječ: „središnje“ briše se.

**Članak 4.**

U članku 97. stavak 3. mijenja se i glasi:

„(3) Za hotele, turistička naselja, kampove i golf igrališta visina godišnje komunalne naknade ne može biti veća od 1,5% ukupnoga godišnjeg prihoda obveznika komunalne naknade iz prethodne godine, ostvarenog u pojedinom hotelu, turističkom naselju, kampu i golf igralištu za koji se plaća komunalna naknada.“.

 Iza stavka 3. dodaje se stavak 4. koji glasi:

„(4) Jedinica lokalne samouprave dužna je ministarstvu nadležnom za financije do 31. ožujka tekuće godine dostaviti statističko izvješće o komunalnoj naknadi sa stanjem na 31. prosinca prethodne godine, a koje posebno uključuje vrijednost boda komunalne naknade koja se primjenjuje u tekućoj godini te područja zona u jedinici lokalne samouprave u kojima se naplaćuje komunalna naknada i koeficijentima namjene, sukladno standardnom obrascu i/ili u strojno čitljivom formatu kojeg ministarstvo nadležno za financije objavljuje na svojim mrežnim stranicama.“.

**Članak 5.**

U članku 98. stavku 2. riječ: „kunama“ zamjenjuje se riječju: „eurima“.

**Članak 6.**

U članku 102. riječ: „središnje“ briše se.

**Članak 7.**

U članku 108. riječ: „središnje“ briše se.

**Članak 8.**

U članku 112. stavak 3. mijenja se i glasi:

„(3) Za prekršaj propisan ovim Zakonom ili odlukom o komunalnom redu, koji u nadzoru utvrdi komunalni redar, optužni prijedlog odnosno obvezni prekršajni nalog podnosi upravno tijelo.“.

**Članak 9.**

U članku 117. stavku 1. riječ: „središnje“ briše se.

**Članak 10.**

U članku 118. riječ: „središnje“ briše se.

**Članak 11.**

U članku 121. stavcima 1. i 2. riječ: „središnjeg“ brišu se.

**Članak 12.**

U članku 122. stavku 1. riječi: „10.000,00 do 20.000,00 kuna“ zamjenjuju se riječima: „1.320,00 do 2.650,00 eura“.

**Članak 13.**

U članku 123. stavku 1. riječi: „50.000,00 do 200.000,00 kuna“ zamjenjuju se riječima: „6.600,00 do 26.500,00 eura“.

U stavku 2. riječi: „5000,00 do 50.000,00 kuna“ zamjenjuju se riječima: „660,00 do 6.600,00 eura“.

U stavku 3. riječi: „15.000,00 do 30.000,00 kuna“ zamjenjuju se riječima: „1.990,00 do 3.980,00 eura“.

**Članak 14.**

Članak 124. mijenja se i glasi:

„(1) Novčanom kaznom u iznosu od 1.320,00 do 5.300,00 eura kaznit će se za prekršaj pravna osoba ako:

1. komunalnom redaru ne omogući pregled isprave (osobne iskaznice, putovnice, izvoda iz sudskog registra i sl.), na temelju kojih može utvrditi identitet stranke odnosno zakonskog zastupnika stranke, kao i drugih osoba nazočnih prilikom nadzora (članak 112. stavak 1. točka 1.)

2. kao stranka na pisano traženje komunalnog redara istom ne da točne i potpune podatke te mu ne dostavi dokumentaciju potrebnu u nadzoru (članak 112. stavak 1. točka 3.)

3. komunalnog redara ometa u provedbi nadzora (članak 112. stavak 1. točke 4. i 5.).

(2) Za prekršaj iz stavka 1. ovoga članka kaznit će se i odgovorna osoba u pravnoj osobi novčanom kaznom od 330,00 do 1.320,00 eura.

(3) Za prekršaj iz stavka 1. ovoga članka kaznit će se fizička osoba obrtnik i osoba koja obavlja drugu samostalnu djelatnost novčanom kaznom u iznosu od 700,00 do 2.000,00 eura.

(4) Novčanom kaznom u iznosu od 330,00 do 1.320,00 eura kaznit će se fizička osoba za prekršaj iz stavka 1. ovoga članka.“.

**Članak 15.**

U članku 132. stavak 6. briše se.

**PRIJELAZNE I ZAVRŠNA ODREDBA**

**Članak 16.**

Postupci započeti po Zakonu o komunalnom gospodarstvu („Narodne novine“, br. 68/18., 110/18. – Odluka Ustavnog suda Republike Hrvatske i 32/20.) do dana stupanja na snagu ovoga Zakona dovršit će se prema odredbama toga Zakona i propisa donesenih na temelju toga Zakona.

**Članak 17.**

Ako jedinice lokalne samouprave izvrše preračunavanje postojećih iznosa vrijednosti boda komunalne naknade u skladu s pravilima za preračunavanje i zaokruživanje u smislu zakona kojim se uređuje uvođenje eura kao službene valute u Republici Hrvatskoj to preračunavanje ne smatra se promjenom vrijednosti boda u smislu članka 100. stavka 2. Zakona o komunalnom gospodarstvu („Narodne novine“, br. 68/18., 110/18. – Odluka Ustavnog suda Republike Hrvatske i 32/20.).

**Članak 18.**

Ovaj Zakon stupa na snagu osmoga dana od dana objave u „Narodnim novinama“.

**O B R A Z L O Ž E NJ E**

1. **RAZLOZI ZBOG KOJIH SE ZAKON DONOSI**

Zakon o komunalnom gospodarstvu („Narodne novine“, br. 68/18., 110/18. i 32/20.) stupio je na snagu u kolovozu 2018. Isti Zakon donesen je da bi zamijenio dotadašnji Zakon o komunalnom gospodarstvu („Narodne novine“, br. 36/95., 70/97., 128/99., 57/00., 129/00., 59/01., 26/03. – pročišćeni tekst, 82/04., 178/04., 38/09., 79/09., 153/09., 49/11., 84/11., 90/11., 144/12., 94/13., 153/13., 147/14. i 36/15.) koji je imao brojne izmjene i dopune te je radi tih okolnosti i radi potrebe modernizacije sustava komunalnog gospodarstva, otklanjanja nejasnoća te pravnih praznina iz prakse kao i usklađenja s ostalim propisima bilo nužno važeći Zakon zamijeniti novim propisom.

Zakon o komunalnom gospodarstvu uređuje načela komunalnog gospodarstva, obavljanje i financiranje komunalnih djelatnosti, građenje i održavanje komunalne infrastrukture, plaćanje komunalnog doprinosa i komunalne naknade, održavanje komunalnog reda i druga pitanja važna za komunalno gospodarstvo.

U praksi, odnosno primjeni važećeg Zakona o komunalnom gospodarstvu prilikom provedbe odredbe članka 61. stavka 4. toga Zakona, a kojom odredbom je propisano da komunalna infrastruktura stječe status javnog dobra u općoj uporabi danom njezine izgradnje, uređenja, odnosno stupanja na snagu odluke o proglašenju javnog dobra u općoj uporabi, uočeno je da jedinice lokalne samouprave donose odluke o proglašenju javnog dobra u općoj uporabi i u slučajevima ako je riječ o komunalnoj infrastrukturi koja nije u vlasništvu odnosno suvlasništvu jedinice lokalne samouprave i/ili osobe koja obavlja komunalnu djelatnost a da prije toga nisu riješeni imovinsko-pravni odnosi.

S time u vezi, a radi otklanjanja pravne nesigurnosti u slučajevima kada komunalna infrastruktura stječe status javnog dobra u općoj uporabi, ovim Zakonom propisuje se da u slučaju ako je riječ o komunalnoj infrastrukturi koja nije u vlasništvu odnosno suvlasništvu jedinice lokalne samouprave i/ili osobe koja obavlja komunalnu djelatnost, komunalna infrastruktura stječe spomenuti status danom njezine izgradnje, uređenja odnosno stupanja na snagu odluke o proglašenju javnog dobra u općoj uporabi nakon što su riješeni imovinsko-pravni odnosi.

Također, u primjeni Zakona o komunalnom gospodarstvu javile su se dvojbe o načinu primjene odredbe članka 97. stavka 3. toga Zakona kojim je uređena mogućnost umanjenja plaćanja komunalne naknade za hotele, turistička naselja i kampove, tj. određivanje maksimalnog iznosa godišnje komunalne naknade kojeg ti subjekti kao obveznici komunalne naknade mogu platiti. Naime, pitanje koje se pojavljuje u vezi primjene predmetne odredbe je računa li se propisano ograničenje od 1,5% od ukupnog godišnjeg prihoda obveznika iz prethodne godine ili od ukupnog godišnjeg prihoda ostvarenog u hotelima, turističkim naseljima i kampovima koji se nalaze na području dotične jedinice lokalne samouprave. Dvojbu izaziva izričaj sadašnje odredbe iz kojeg adresati ne razaznaju sa sigurnošću koji iznos predstavlja maksimalan iznos komunalne naknade koja se obvezniku može utvrditi. Navedena dvojba uočena je i postoji u praksi kako kod obveznika plaćanja komunalne naknade tako i kod tijela jedinica lokalne samouprave koja donose rješenja o komunalnoj naknadi.

S obzirom na gospodarsku veličinu subjekata u sektoru turizma upitna je i svrsishodnost sadašnje odredbe prema kojoj do umanjenja plaćanja komunalne naknade ne bi dolazilo jer zbroj prihoda svih hotela, turističkih naselja i kampova na području jedinice lokalne samouprave je najčešće iznos od kojeg je 1,5% veći iznos nego iznos komunalne naknade koji se utvrdi da pojedini obveznik mora platiti.

U svrhu jedinstvene provedbe Zakona o komunalnom gospodarstvu ovim prijedlogom zakona zamjenjuje se važeća odredba jasnijom odredbom kojom se propisuje da za hotele, turistička naselja i kampove visina godišnje komunalne naknade ne može biti veća od 1,5% ukupnoga godišnjeg prihoda obveznika komunalne naknade iz prethodne godine, ostvarenog u pojedinom hotelu, turističkom naselju i kampu za koji se plaća komunalna naknada. Ujedno, predmetnom odredbom propisuje se da se ograničenje od 1,5% uz hotele, turistička naselja i kampove odnosi i na golf igrališta.

Nadalje, u praksi je uočena problematika u provedbi članka 132. važećeg Zakona kojim se uređuje pitanje evidentiranja u katastru komunalne infrastrukture izgrađene do dana stupanja na snagu važećeg Zakona, a koja infrastruktura nije evidentirana u katastru ili nije evidentirano njezino stvarno stanje.

Ovim prijedlogom zakona briše se odredba članka 132. stavka 6. važećeg Zakona kojom je propisano da se odredbe toga članka ne odnose na komunalnu infrastrukturu izgrađenu na zemljištu u vlasništvu Republike Hrvatske. Brisanjem te odredbe omogućuje se evidentiranje komunalne infrastrukture izgrađene do dana stupanja na snagu važećeg Zakona u katastru koja je u vlasništvu Republike Hrvatske.

Nadalje, u skladu s Odlukom o donošenju Nacionalnog plana zamjene hrvatske kune eurom („Narodne novine“, broj 146/20.) i Zaključka o provedbi zakonodavnih aktivnosti povezanih s uvođenjem eura kao službene valute u Republici Hrvatskoj, potrebno je izmijeniti odredbe važećeg Zakona radi prilagodbe hrvatskog zakonodavstva uvođenju eura kao službene valute u Republici Hrvatskoj, odnosno radi usklađenja sa Zakonom o uvođenju eura kao službene valute u Republici Hrvatskoj („Narodne novine“, br. 57/22. i 88/22. - ispravak).

Naposljetku, potrebno je važeći Zakon o komunalnom gospodarstvu uskladiti sa Zakonom o sustavu državne uprave („Narodne novine“, br. 66/19. i 155/23.) u pogledu naziva tijela državne uprave. Naime, tim Zakonom propisano je da su ministarstva tijela državne uprave, a ne više središnja tijela državne uprave.

Donošenjem ovoga Zakona otklanjaju se uočeni navedeni nedostaci i problemi u primjeni Zakona o komunalnom gospodarstvu. Kako je jasna i razumljiva primjena ovoga Zakona iznimno bitna vrlo velikom broju adresata, uključujući sve općine i gradove u Republici Hrvatskoj, donošenjem ovoga Zakona otklonit će se dvojbe u njegovoj primjeni te istovremeno ujednačiti njegova provedba preciznijim i jasnijim odredbama koje će poboljšati primjenu Zakona.

1. **PITANJA KOJA SE ZAKONOM RJEŠAVAJU**

Ovim Zakonom uređuju se sljedeća osnovna pitanja:

* stjecanje statusa javnog dobra u općoj uporabi u slučaju ako komunalna infrastruktura nije u vlasništvu odnosno suvlasništvu jedinice lokalne samouprave i/ili osobe koja obavlja komunalnu djelatnost
* najveći iznos godišnje komunalne naknade koji se može odrediti za plaćanje u pojedinom hotelu, turističkom naselju, kampu i golf igralištu
* propisuje se obveza jedinice lokalne samouprave za dostavu statističkog izvješća o komunalnoj naknadi ministarstvu nadležnom za financije
* proširuju se slučajevi u kojima se može izreći novčana kazna pravnim osobama u provedbi nadzora komunalnog redara
* propisuje se novčana kazna za fizičku osobu obrtnika i osobu koja obavlja drugu samostalnu djelatnost za prekršaj koji je počinila u odnosu na postupanje komunalnog redara u nadzoru
* briše se odredba važećeg Zakona kojom se propisuje da se odredbe članka kojim se uređuje pitanje evidentiranje komunalne infrastrukture u katastru ne odnose na komunalnu infrastrukturu izgrađenu na zemljištu u vlasništvu Republike Hrvatske
* usklađenje naziva tijela državne uprave sa Zakonom o sustavu državne uprave
* usklađenje s propisima koji uređuju uvođenje eura kao službene valute u Republici Hrvatskoj.
1. **OBJAŠNJENJE ODREDBI PREDLOŽENOG ZAKONA**

**Uz članke 1., 3., 6., 7., 9., 10. i 11.**

Odredbama ovih članaka važeći Zakon o komunalnom gospodarstvu usklađuje se sa Zakonom o sustavu državne uprave („Narodne novine“, broj 66/19.) u pogledu naziva tijela državne uprave.

**Uz članak 2.**

Odredbom ovoga članka dopunjuje se odredba važećeg Zakona na način da se propisuje da komunalna infrastruktura stječe status javnog dobra u općoj uporabi danom njezine izgradnje, uređenja odnosno stupanja na snagu odluke o proglašenju javnog dobra u općoj uporabi, a u slučaju ako je riječ o komunalnoj infrastrukturi koja nije u vlasništvu odnosno suvlasništvu jedinice lokalne samouprave i/ili osobe koja obavlja komunalnu djelatnost, nakon što su riješeni imovinsko-pravni odnosi.

**Uz članak 4.**

Odredbom ovoga članka u članku 97. važećeg Zakona mijenja se stavak 3. na način da se propisuje da za hotele, turistička naselja, kampove i golf igrališta visina godišnje komunalne naknade ne može biti veća od 1,5% ukupnoga godišnjeg prihoda obveznika komunalne naknade iz prethodne godine, ostvarenog u pojedinom hotelu, turističkom naselju, kampu i golf igralištu za koji se plaća komunalna naknada. Na taj način se precizira i jasnije propisuje koji iznos predstavlja maksimalan iznos komunalne naknade za navedene obveznike.

Ujedno, članak 97. važećeg Zakona dopunjuje se odredbom kojom se propisuje dužnost jedinice lokalne samouprave da ministarstvu nadležnom za financije do 31. ožujka tekuće godine dostavi statističko izvješće o komunalnoj naknadi sa stanjem na 31. prosinca prethodne godine, a koje posebno uključuje vrijednost boda komunalne naknade koja se primjenjuje u tekućoj godini te područja zona u jedinici lokalne samouprave u kojima se naplaćuje komunalna naknada i koeficijentima namjene, sukladno standardnom obrascu i/ili u strojno čitljivom formatu kojeg ministarstvo nadležno za financije objavljuje na svojim mrežnim stranicama.

Navedeno izvješće o komunalnoj naknadi sadržava ključne informacije vezane uz obračun komunalne naknade i površinu nekretnina za koje se plaća komunalna naknada. Dostavom i objedinjavanjem ovih informacija povećat će se transparentnost poslovanja lokalnih jedinica te omogućiti nadležnim tijelima unaprijeđenje normativnog okvira za održavanje i razvoj komunalne infrastrukture. Nadalje, višegodišnjim praćenjem kretanja ključnih elemenata za obračun komunalne naknade i ostvarenih prihoda s te osnove omogućit će se jačanje normativnog okvira za financiranje jedinica lokalne samouprave u okviru raspoloživih sredstava državnog proračuna te ostvariti bolji učinci na područjima koja zaostaju u razvoju.

**Uz članke 5., 12., 13. i 14.**

Radi prilagodbe hrvatskog zakonodavstva uvođenju eura kao službene valute u Republici Hrvatskoj, odredbe ovih članaka mijenjaju se na način da se iznosi u kunama zamjenjuju sa iznosima u eurima.

**Uz članak 8.**

Odredbom ovoga članka u članku 112. stavak 3. mijenja se na način da se propisuje da za prekršaj propisan Zakonom o komunalnom gospodarstvu ili odlukom o komunalnom redu, koji u nadzoru utvrdi komunalni redar, optužni prijedlog odnosno obvezni prekršajni nalog podnosi upravno tijelo.

**Uz članak 15.**

Odredbom ovoga članka briše se odredba članka 132. stavka 6. važećeg Zakona, koja nije konzumirana, kojom je propisano da se odredbe toga članka ne odnose na komunalnu infrastrukturu izgrađenu na zemljištu u vlasništvu Republike Hrvatske radi omogućavanja evidentiranja komunalne infrastrukture izgrađene do dana stupanja na snagu važećeg Zakona u katastru, a koja je u vlasništvu Republike Hrvatske, odnosno izjednačavanja položaja fizičkih osoba i Republike Hrvatske kao vlasnika zemljišta.

**Uz članak 16.**

Odredbom ovoga članka propisuje se da će se postupci započeti po Zakonu o komunalnom gospodarstvu („Narodne novine“, br. 68/18., 110/18. – Odluka Ustavnog suda Republike Hrvatske i 32/20.) do dana stupanja na snagu ovoga Zakona dovršiti prema odredbama toga Zakona i propisa donesenih na temelju toga Zakona.

**Uz članak 17.**

Odredbom ovoga članka propisano je da ako jedinice lokalne samouprave izvrše preračunavanje postojećih iznosa vrijednosti boda komunalne naknade u skladu s pravilima za preračunavanje i zaokruživanje u smislu zakona kojim se uređuje uvođenje eura kao službene valute u Republici Hrvatskoj to preračunavanje ne smatra se promjenom vrijednosti boda u smislu članka 100. stavka 2. Zakona o komunalnom gospodarstvu („Narodne novine“, br. 68/18., 110/18. – Odluka Ustavnog suda Republike Hrvatske i 32/20.).

**Uz članak 18.**

Odredbom ovoga članka određuje se stupanje na snagu Zakona.

1. **OCJENA POTREBNIH SREDSTAVA ZA PROVOĐENJE ZAKONA**

Za provođenje ovoga Zakona nije potrebno osigurati dodatna sredstva u državnom proračunu Republike Hrvatske.

1. **RAZLIKE IZMEĐU RJEŠENJA KOJA SE PREDLAŽU KONAČNIM PRIJEDLOGM ZAKONA U ODNOSU NA RJEŠENJA IZ PRIJEDLOGA ZAKONA I RAZLOZI ZBOG KOJIH SU TE RAZLIKE NASTALE**

Hrvatski sabor je na 3. sjednici održanoj 20. rujna 2024. godine u prvom čitanju raspravljao o Prijedlogu zakona o izmjenama i dopuni Zakona o komunalnom gospodarstvu, kojeg je prihvatio Zaključkom, KLASA: 022-02/24-01/62, od 20. rujna 2024., s time da su predlagatelju upućene sve primjedbe, prijedlozi i mišljenja izneseni u raspravi radi pripreme Konačnog prijedloga zakona.

U skladu s navedenim izrađen je Konačni prijedlog zakona o izmjenama i dopunama Zakona o komunalnom gospodarstvu koji se od Prijedloga toga zakona razlikuje u dopuni članka 97. važećeg Zakona na način da je propisana obveza jedinice lokane samouprave za dostavu statističkog izvješća o komunalnoj naknadi ministarstvu nadležnom za financije.

1. **PRIJEDLOZI, PRIMJEDBE I MIŠLJENJA KOJI SU DANI NA PRIJEDLOG ZAKONA KOJE PREDLAGATELJ NIJE PRIHVATIO, TE RAZLOZI NEPRIHVAĆANJA**

**Zastupnica Viktorija Knežević:**

Vezano uz članak 2. ovoga Zakona, kojim se dopunjuje odredba članka 61. važećeg Zakona, da u slučaju ako komunalna infrastruktura nije u vlasništvu odnosno suvlasništvu jedinice lokalne samouprave i/ili osobe koja obavlja komunalnu djelatnost potrebno riješiti imovinsko-pravne odnose, smatra da je potrebno dopuniti prijelazne i završne odredbe u pogledu da li se odredba odnosi na buduće situacije ili i na one kada je odluka o proglašenju javnog dobra u općoj uporabi već donesena, ali nije provedena uknjižba u zemljišnoj knjizi.

**Razlog ne prihvaćanja:**

Već važećim Zakonom onemogućeno je da se bez rješavanja imovinsko-pravnih odnosa jedinica lokalne samouprave ne može upisati kao vlasnik komunalne infrastrukture. Budući da se u provođenju Zakona javila dvojba vezana uz rješavanje imovinsko-pravnih odnosa, ovim prijedlogom Zakona izričito se propisuje obveza jedinice lokalne samouprave da riješi imovinsko-pravne odnose kako bi se navedena dvojba uklonila, a to u situacijama ako se ne radi o komunalnoj infrastrukturi izgrađenoj do dana stupanja na snagu važećeg Zakona, odnosno ako je riječ o infrastrukturi izgrađenoj nakon 4. kolovoza 2018.

**Zastupnica Jasenka Auguštan-Pentek:**

 Smatra da je potrebno egzaktnije definirati način definiranja iznosa komunalne naknade za hotele, turistička naselja i kampove jer smatra da će biti poteškoća koje će jedinice lokalne samouprave imati zbog toga što subjekti nisu u obvezi iskazati ukupni prihod po pojedinom hotelu, a upitno je čime će onda jedinice lokalne samouprave dokazati taj iznos osim same izjave s objekta.

 **Razlog ne prihvaćanja:**

Ukazuje se da je utvrđivanje činjenica u upravnom postupku omogućeno svim dokaznim sredstvima, odnosno prema odredbama Zakona o općem upravnom postupku ispitni postupak provodi se kad je to nužno radi utvrđivanja činjenica i okolnosti koje su bitne za razjašnjenje pravog stanja stvari, kad u postupku sudjeluju dvije stranke ili više njih s protivnim interesima te radi omogućivanja strankama ostvarenja i zaštite njihovih prava i pravnih interesa, a službena osoba može odrediti izvođenje dokaza kad nađe da je to potrebno radi razjašnjenja stvari te upotpuniti činjenično stanje i izvoditi dokaze svim sredstvima prikladnim za dokazivanje te u tu svrhu može pribaviti isprave, saslušati svjedoke, pribaviti nalaz i mišljenje vještaka i obaviti očevid o činjenicama koje prije u postupku nisu bile iznesene ili još nisu utvrđene.

Smatra da bi predložene izmjene procesa proglašavanja javnog dobra mogle dovesti do daljnjih odgađanja u donošenju odluka zbog složenih imovinsko-pravnih odnosa te navodi da su takvi postupci problematični, dugotrajni i usporavaju provedbu infrastrukturnih projekata.

**Razlog ne prihvaćanja:**

Cijeni se da javni interes proglašenja komunalne infrastrukture ne može ići na štetu povrede prava vlasništva.

**TEKST ODREDBI VAŽEĆEG ZAKONA KOJE SE MIJENJAJU,**

**ODNOSNO DOPUNJUJU**

Članak 56.

Gradonačelnik odnosno općinski načelnik jedinice lokalne samouprave na čijem se području isporučuje komunalna usluga dužan je u roku od 15 dana od dana primjene nove cijene komunalne usluge o tome obavijestiti središnje tijelo državne uprave nadležno za poslove gospodarstva i upravno tijelo županije nadležno za poslove gospodarstva.

Članak 61.

(1) Komunalna infrastruktura je javno dobro u općoj uporabi u vlasništvu odnosno suvlasništvu jedinice lokalne samouprave i/ili osobe koja obavlja komunalnu djelatnost.

(2) Komunalna infrastruktura može biti u pravnom prometu isključivo između jedinica lokalne samouprave i pravnih osoba koje obavljaju komunalne djelatnosti te druge osobe na toj infrastrukturi ne mogu stjecati stvarna prava, osim prava služnosti i prava građenja sukladno odluci predstavničkog tijela jedinice lokalne samouprave.

(3) Komunalna infrastruktura ne može biti predmet ovrhe niti stečaja.

(4) Komunalna infrastruktura stječe status javnog dobra u općoj uporabi danom njezine izgradnje, uređenja odnosno stupanja na snagu odluke o proglašenju javnog dobra u općoj uporabi.

(5) Komunalna infrastruktura upisuje se u zemljišne knjige kao javno dobro u općoj uporabi i kao vlasništvo odnosno suvlasništvo jedinice lokalne samouprave i/ili javnog isporučitelja koji upravlja komunalnom infrastrukturom.

(6) Odredbe ovoga članka ne odnose se na komunalnu infrastrukturu izgrađenu na pomorskom dobru.

Članak 90.

Protiv rješenja o komunalnom doprinosu i rješenja o njegovoj ovrsi, rješenja o njegovoj izmjeni, dopuni, ukidanju ili poništenju, rješenja o odbijanju ili odbacivanju zahtjeva za donošenje tog rješenja te rješenja o obustavi postupka može se izjaviti žalba o kojoj odlučuje upravno tijelo županije nadležno za poslove komunalnog gospodarstva, a o žalbi protiv rješenja koja donosi upravno tijelo Grada Zagreba odlučuje središnje tijelo državne uprave nadležno za poslove komunalnog gospodarstva.

Članak 97.

(1) Koeficijent namjene (Kn) ovisno o vrsti nekretnine i djelatnosti koja se obavlja iznosi za:

1. stambeni prostor 1,00

2. stambeni i poslovni prostor koji koriste neprofitne udruge građana 1,00

3. garažni prostor 1,00

4. poslovni prostor koji služi za proizvodne djelatnosti ne može biti manji od 1,00 ni veći od 5,00

5. poslovni prostor koji služi za djelatnosti koje nisu proizvodne ne može biti manji od 1,00 ni veći od 10,00

6. građevinsko zemljište koje služi obavljanju poslovne djelatnosti može biti najviše 10% koeficijenta namjene koji je određen za poslovni prostor

7. neizgrađeno građevinsko zemljište 0,05.

(2) Za poslovni prostor i građevinsko zemljište koje služi obavljanju poslovne djelatnosti, kad se poslovna djelatnost ne obavlja više od šest mjeseci u kalendarskoj godini, koeficijent namjene umanjuje se za 50%, ali ne može biti manji od koeficijenta namjene za stambeni prostor odnosno za neizgrađeno građevinsko zemljište.

(3) Za hotele, apartmanska naselja i kampove visina godišnje komunalne naknade ne može biti veća od 1,5% ukupnoga godišnjeg prihoda iz prethodne godine, ostvarenog u hotelima, apartmanskim naseljima i kampovima koji se nalaze na području dotične jedinice lokalne samouprave.

Članak 98.

(1) Predstavničko tijelo jedinice lokalne samouprave do kraja studenoga tekuće godine donosi odluku kojom određuje vrijednost boda komunalne naknade (B) koja se primjenjuje od 1. siječnja iduće godine.

(2) Vrijednost boda komunalne naknade (B) određuje se u kunama po četvornome metru (m²) korisne površine stambenog prostora u prvoj zoni jedinice lokalne samouprave.

(3) Polazište za određivanje vrijednost boda komunalne naknade (B) je procjena troškova održavanja komunalne infrastrukture iz programa održavanja komunalne infrastrukture uz uzimanje u obzir i drugih predvidivih i raspoloživih izvora financiranja održavanja komunalne infrastrukture.

(4) Ako predstavničko tijelo ne odredi vrijednost boda komunalne naknade (B) do kraja studenoga tekuće godine, za obračun komunalne naknade u sljedećoj kalendarskoj godini vrijednost boda se ne mijenja.

Članak 102.

Protiv rješenja o komunalnoj naknadi i rješenja o njegovoj ovrsi te rješenja o obustavi postupka može se izjaviti žalba o kojoj odlučuje upravno tijelo županije nadležno za poslove komunalnog gospodarstva, a o žalbi protiv rješenja koja donosi upravno tijelo Grada Zagreba odlučuje središnje tijelo državne uprave nadležno za poslove komunalnog gospodarstva.

Članak 108.

Protiv upravnih akata koje donosi upravno tijelo u obavljanju poslova iz članka 107. stavaka 2. i 3. ovoga Zakona može se izjaviti žalba o kojoj odlučuje upravno tijelo županije nadležno za poslove komunalnog gospodarstva, a o žalbi protiv upravnih akata koje donosi upravno tijelo Grada Zagreba odlučuje središnje tijelo državne uprave nadležno za poslove komunalnog gospodarstva, ako posebnim zakonom nije propisano drukčije.

Članak 112.

(1) U provedbi nadzora nad provedbom odluke o komunalnom redu komunalni redar je ovlašten:

1. zatražiti i pregledati isprave (osobna iskaznica, putovnica, izvod iz sudskog registra i sl.) na temelju kojih može utvrditi identitet stranke odnosno zakonskog zastupnika stranke, kao i drugih osoba nazočnih prilikom nadzora

2. uzimati izjave od odgovornih osoba radi pribavljanja dokaza o činjenicama koje se ne mogu izravno utvrditi, kao i od drugih osoba nazočnih prilikom nadzora

3. zatražiti pisanim putem od stranke točne i potpune podatke i dokumentaciju potrebnu u nadzoru

4. prikupljati dokaze i utvrđivati činjenično stanje na vizualni i drugi odgovarajući način (fotografiranjem, snimanjem kamerom, videozapisom i sl.)

5. obavljati i druge radnje u svrhu provedbe nadzora.

(2) U provedbi nadzora nad provedbom odluke o komunalnom redu komunalni redar ima pravo i obvezu rješenjem ili na drugi propisani način narediti fizičkim i pravnim osobama mjere za održavanje komunalnog reda propisane odlukom o komunalnom redu odnosno druge mjere propisane zakonom.

(3) Optužni prijedlog za prekršaj propisan ovim Zakonom ili odlukom o komunalnom redu koji u nadzoru utvrdi komunalni redar podnosi upravno tijelo.

Članak 117.

(1) Protiv upravnih akata koje donosi komunalni redar može se izjaviti žalba o kojoj odlučuje upravno tijelo županije nadležno za poslove komunalnog gospodarstva, a o žalbama protiv upravnih akata koje donosi komunalni redar Grada Zagreba odlučuje središnje tijelo državne uprave nadležno za poslove komunalnog gospodarstva.

(2) Žalba izjavljena protiv rješenja komunalnog redara ne odgađa njegovo izvršenje.

Članak 118.

Nadzor nad provedbom ovoga Zakona provodi središnje tijelo državne uprave nadležno za poslove komunalnog gospodarstva.

Članak 121.

(1) Inspekcijski nadzor nad provedbom ovoga Zakona obavljaju ovlašteni državni službenici središnjeg tijela državne uprave nadležnog za poslove financija.

(2) Iznimno od stavka 1. ovoga članka, inspekcijski nadzor nad provedbom odredbi ovoga Zakona kojima se uređuju opći uvjeti isporuke i cijene komunalnih usluga obavljaju tržišni inspektori središnjeg tijela državne uprave nadležnog za poslove gospodarstva.

Članak 122.

(1) Novčanom kaznom u iznosu od 10.000,00 do 20.000,00 kuna kaznit će se za prekršaj odgovorna osoba u jedinici lokalne samouprave koja potroši sredstva komunalnog doprinosa protivno njihovoj namjeni (članak 76. stavak 2.).

(2) Za prekršaj iz stavka 1. ovoga članka odgovorna osoba je gradonačelnik odnosno općinski načelnik.

Članak 123.

(1) Novčanom kaznom u iznosu od 50.000,00 do 200.000,00 kuna kaznit će se za prekršaj pravna osoba isporučitelj komunalne usluge ako:

1. bez opravdanog razloga prekine isporučivati komunalnu uslugu ili obustavi isporuku komunalne usluge korisniku (članak 29. stavak 2.)

2. ne pribavi prethodnu suglasnost predstavničkog tijela jedinice lokalne samouprave za opće uvjete isporuke komunalne usluge i/ili izmjene i dopune općih uvjeta isporuke komunalne usluge (članak 30. stavak 2.)

3. ne objavi opće uvjete isporuke komunalne usluge u službenom glasilu jedinice lokalne samouprave, na njezinim mrežnim stranicama te na svojoj oglasnoj ploči i mrežnim stranicama (članak 30. stavak 4.)

4. se ne pridržava općih uvjeta isporuke komunalne usluge i ugovora o isporuci komunalne usluge (članak 30. stavak 7.)

5. obavlja komunalnu djelatnost, a ne ispunjava uvjete propisane glede organizacijskog oblika obavljanja komunalnih djelatnosti (članak 33. stavak 1.)

6. uz povjerenu komunalnu djelatnost obavlja i drugu djelatnost od općeg interesa i/ili tržišnu gospodarsku djelatnost, a računovodstvene poslove za te djelatnosti ne obavlja odvojeno (članak 34. stavak 3.)

7. ne pribavi prethodnu suglasnost gradonačelnika odnosno općinskog načelnika jedinice lokalne samouprave za cjenik komunalnih usluga ili njegovu izmjenu ili dopunu (članak 55. stavak 1.)

8. cjenik komunalnih usluga ili njegovu izmjenu ili dopunu ne objavi na svojoj oglasnoj ploči i na svojim mrežnim stranicama (članak 55. stavak 7.)

9. se ne pridržava cjenika komunalnih usluga (članak 55. stavak 8.).

(2) Za prekršaj iz stavka 1. ovoga članka kaznit će se i odgovorna osoba u pravnoj osobi novčanom kaznom od 5000,00 do 50.000,00 kuna.

(3) Novčanom kaznom u iznosu od 15.000,00 do 30.000,00 kuna kaznit će se fizička osoba isporučitelj komunalne usluge za prekršaj iz stavka 1. ovoga članka.

Članak 124.

(1) Novčanom kaznom u iznosu od 10.000,00 do 40.000,00 kuna kaznit će se za prekršaj pravna osoba ako:

1. komunalnom redaru ne omogući pregled isprave (osobne iskaznice, putovnice, izvoda iz sudskog registra i sl.), na temelju kojih može utvrditi identitet stranke odnosno zakonskog zastupnika stranke, kao i drugih osoba nazočnih prilikom nadzora (članak 112. stavak 1. točka 1.)

2. komunalnog redara ometa u provedbi nadzora (članak 112. stavak 1. točke 4. i 5.).

(2) Za prekršaj iz stavka 1. ovoga članka kaznit će se i odgovorna osoba u pravnoj osobi novčanom kaznom od 2500,00 do 10.000,00 kuna.

(3) Novčanom kaznom u iznosu od 2500,00 do 10.000,00 kuna kaznit će se fizička osoba za prekršaj iz stavka 1. ovoga članka.

Članak 132.

(1) Komunalna infrastruktura iz članka 59. stavka 1. ovoga Zakona izgrađena do dana stupanja na snagu ovoga Zakona koja nije evidentirana u katastru ili nije evidentirano njezino stvarno stanje evidentira se u katastru na temelju geodetskog elaborata izvedenog stanja komunalne infrastrukture, potvrde jedinice lokalne samouprave da se radi o komunalnoj infrastrukturi, a koje pribavlja i nadležnom tijelu za katastar dostavlja jedinica lokalne samouprave odnosno javni isporučitelj koji upravlja komunalnom infrastrukturom i rješenja nadležnog zemljišnoknjižnog suda o provedbi prijavnog lista u zemljišnu knjigu. Prijavni list za prethodnu provedbu u zemljišnoj knjizi izrađen u skladu s pregledanim i potvrđenim geodetskim elaboratom izvedenog stanja komunalne infrastrukture i potvrdu jedinice lokalne samouprave da se radi o komunalnoj infrastrukturi zemljišnoknjižnom sudu po službenoj dužnosti dostavlja nadležni ured za katastar.

(2) Potvrda jedinice lokalne samouprave iz stavka 1. ovoga članka mora sadržavati katastarske i zemljišnoknjižne oznake zemljišta na kojem se nalazi i tvrdnju da se radi o komunalnoj infrastrukturi.

(3) Komunalna infrastruktura iz stavka 1. ovoga članka evidentira se u katastru i upisuje u zemljišne knjige kao neotuđivo vlasništvo odnosno suvlasništvo jedinice lokalne samouprave na čijem se području nalazi i/ili javnog isporučitelja koji upravlja komunalnom infrastrukturom, neovisno o postojanju upisa vlasništva i/ili drugih stvarnih prava treće osobe.

(4) Na evidentiranje u katastru i upis u zemljišne knjige komunalne infrastrukture iz stavka 1. ovoga članka ne primjenjuju se odredbe zakona kojim se uređuje prostorno uređenje o parcelaciji građevinskog zemljišta niti odredbe drugih zakona i propisa kojima se uređuje katastar zemljišta i nekretnina, vlasništvo, druga stvarna prava i zemljišne knjige, a koje su protivne stavcima 1. i 2. ovoga članka.

(5) Evidentiranje u katastru i upis u zemljišne knjige komunalne infrastrukture na način propisan stavcima 1., 2. i 3. ovoga članka ne isključuje mogućnost njihova evidentiranja u katastru i upisa u zemljišne knjige na način propisan zakonima i drugim propisima iz stavka 4. ovoga članka.

(6) Odredbe ovoga članka ne odnose se na komunalnu infrastrukturu izgrađenu na zemljištu u vlasništvu Republike Hrvatske uređeno zakonom kojim se uređuje upravljanje i raspolaganje imovinom u vlasništvu Republike Hrvatske.